કામાકુરાનું બીજું એક મહત્ત્વનું સ્મારક છે ત્સુરુગાવકા હચિમંગુ. એની સ્થાપના મિનામોટો યોરિયોશીએ 1063માં કરી હતી. પછી કામાકુરા સરકારના પ્રથમ શોગન એટલે કે સરદાર મિનામોટો યોરિટોમોએ 1180ની સાલમાં એને આ સ્થળે લાવીને સ્થાપ્યું હતું. આ સ્મારક મિનામોટો પરિવાર તથા સમુરાઈઓ (જપાની યોદ્ધા)ના કુળદેવતા હચિમાનને સમર્પિત છે. કામાકુરાના કાંઠેથી શરૂ થઈ, શહેરને વીંધીને જતો લાંબો-પહોળો રસ્તો આ સ્મારકે પહોંચે છે. આ માર્ગમાં વચ્ચે વચ્ચે ટોરી ગેટ્સ (શિન્ટો ધર્મનાં સ્મારકોનાં પરંપરાગત પ્રવેશદ્વાર, જે અપવિત્રથી પવિત્ર તરફ સફર સૂચવે છે) આવે છે.